khistorydata/jeongjo-sjw-relations huggingface dataset:
정조 4년
庚子正月初五日辰時。上御誠正閣。大臣備局堂上引見入侍時。左議政洪樂純。行知中樞府事具善復。兼兵曹判書具允鈺。戶曹判書金華鎭。禮曹判書李衍祥。行都承旨兪彦鎬。行副司直李柱國。開城留守金魯鎭。行訓鍊院都正李敬懋。行副司直李邦一。行副司直鄭民始。江華留守李性源。校理姜忱。左副承旨朴祐源。假注書李錫夏。事變假注書吳泰賢。記注官鄭益祚。記事官金載瓚。以次進伏訖。樂純曰。歲色新改。聖體一向康福。王大妃殿患候平復。惠慶宮氣候萬安。是所下情之顒祝也。親詣社壇。爲民祈福。輿情不勝欽仰。而勞動之餘。聖體。若何。上曰。一樣矣。樂純曰。王大妃殿患候。益有差勝之節乎。上曰。別無差勝之節。只切焦悶矣。樂純曰。惠慶宮氣候。若何。上曰。一樣矣。樂純曰。今日乃歲首之初行次對。而僚相無人。如臣愚鈍。獨當揆席。實無一言一事之仰陳裨補之道。而適有陳腐之說。思效無隱之忱。先爲仰奏於公事之前。何如。上曰。好矣。樂純曰。陽德昭布。萬品回蘇。天地生物之心。藹然可見。而聖王體天之德。又當新而又新矣。聖志益勵。聖學益勤。大本益固。以至於董飭百僚。朝廷正而萬民安。是區區之祝也。臣伏見前年歲首綸音。以風俗人材紀綱財用爲目。而末則歸重於勸農桑輕徭賦。使斯民。有奠安之樂。其富業裕財之道。專責於分憂之臣。其於爲治之道。誠得其當務之要。而有以見我聖上聖學工夫之所詣也。瞻聆所及。孰不欽仰。在下之人。不善對揚休命宣布德意。數年之間。了無一事。可以仰酬聖志。俯慰民心。昔之翹企者。今反落莫。此固群下之罪。亦豈聖心之所自期者哉。今年又下勸農之諭。辭旨懇惻。而臣又恐其徒歸文具。如前日之爲也。已上四條。雖難輕易施措。而勸農輕徭之道。尤是急務。今當分糴之日。富民謀避不受。貧民科外濫受。奸吏則造作虛戶。從中飜弄。及其秋捧。百弊俱興。民生之困。官穀之失。專由於此。此則嚴飭道臣。使守令。親閱還案。無論貧富。逐戶分給。無容隱漏。而虛錄冒受者。一切嚴防。至於徭役。則邑各異規。或以錢米。或以本色。而多寡不一。苦歇不同。或有疊徵之患。此則申飭道臣。聚會邑宰。與之講確。重者輕之。苦者歇之。庶爲窮民一分息肩之道。至於沿邑魚族之官貿者。價廉物重。浦民往往不勝其苦。此則申飭道臣。詳察其弊源。苟其如此。則連加釐革通變。斷不可已也。至於勸農一事。前後別諭至矣盡矣。守令不過安坐公堂。指揮里任而已。勸課之政。初不親董。田疇之不闢。蓋以此也。此則申飭道臣使守。令身作田畯。親履畎畝。自洞而里。自里而坊。懶者警之。勤者勸之。乏糧者別給種糶。無牛者使隣借耕。修飭陂堰。撫摩疾苦。一日二日。不懈益勤。則雖有水旱之災。可以無憂。而一境之內。畎畝之陳起。民力之勤怠。如指諸掌。雖不改量。災實分等之時。自可均平。此則嚴飭道臣。時時提醒。一一董飭。隨其勤怠。書之殿最。則爲守令者。庶可警惕而收效矣。又有區區所懷。人臣之期望於其君者。孰不以堯舜。而臣之所期殿下者。眞實如此。蓋以殿下之聖德。足措唐虞之治故也。何敢以漢唐之治。期之乎。然漢文時則今年減田租之半。明年又減田租之半。其實惠之遍於天下如此。此所謂以愛民之心。行愛民之政者也。以今日觀之。不知何時。殿下行得如此之仁惠也。漢文之德。不過節儉而已。惟節儉。故能施大惠。臣竊觀殿下。冕服之外。不御縀錦。燕寢之內。無一珍翫。奉養之薄。無異寒士。而財用之竭。去而益甚。殿下嘗求其故而得其弊乎。我國規制。專是浮濫。科外所用。名色甚多。便作經常。此最爲糜財之大尾閭也。此則申飭京外。凡係浮費。一切省減節損。以存贏餘。儲積旣多。則蠲除民役。亦可爲也。右諸件。出擧條申飭。俾有實效。何如。上曰。依爲之。出擧條樂純曰。此開城留守金魯鎭。江原監司具㢞。北兵使李明運。南兵使吳載熙。慶尙左兵使李文德。春操取稟狀啓也。方當耕作。軍兵之遠地往來。不無弊端。竝待秋擧行。營將巡點。一體停止。只官門聚點。依例擧行。何如。上曰。依爲之。出擧條樂純曰。咸鏡監司徐浩修勢難察任。今姑許遞。何如。上曰。依爲之。出擧條咸鏡監司徐浩修許遞。出榻前定奪。樂純曰。鍾城慶源防築處。曾令道臣。巡審後狀聞擧行矣。今聞兩處始役。一時爲急。若待巡審後擧行。則恐有後時之慮。令北兵使。趁解凍。卽爲始役。何如。上曰。知委兵使從便爲之。可也。出擧條上曰。卿今獨相。實多勤勞矣。樂純曰。方今鼎席之任。責之於如臣愚魯。豈有一分承當之望。而感激恩私。嚴畏分義。姑未請免。而終當仰陳微懇矣。上曰。北伯旣遞。新差者誰有可合之人乎。樂純曰。未及料量。而鄭光漢。爲人詳明。雖在重任。必無僨事之慮。其人。似好矣。上謂允鈺曰。明日隨駕軍兵。使之開東後待令。可也。允鈺曰。古例則都摠管副摠管。不拘資級。通融陞降矣。一自先朝定式之後。座次不得移易。至今遵行矣。今番副摠管花陽君榷。陞資之後。不待下批。省記及寶劍單子。皆以都摠管書入。殊有乖於定式之意。事甚可訝。取考近例。則亦無以副陞都之規。當該摠管遞差。副摠管花陽君遞差。何如。上曰。考例爲之。可也。出擧條允鈺曰。副摠管旣已遞差。明日動駕時。侍衛不可不備員。其代。口傳差出宜矣。上曰。唯。副摠管花陽君榷遞差。口傳差出。出榻敎允鈺曰。明日侍衛騎郞。亦當備員。而聞本曹郞廳林道浩。以昨夜監軍。偶得暴疾。朝纔納牌。擔舁還家。萬無起動之路云。不可無變通之道。今姑改差。何如。上曰。何必改差。使之調理行公。可也。樂純曰。知經筵洪樂性。方此開講命下之時。病狀沈重。勢難行公。今姑許遞。何如。上曰。依爲之。出擧條知經筵洪樂性許遞。出榻前定奪忱曰。三司合辭之請。于今五年。尙不允從。使前古所未有之凶逆。至今偃息於覆載之間。天下。寧有是哉。方當歲首。萬品俱新。聖王刑政。亦宜一新。伏願亟降兪音。使王法得伸。輿憤夬洩焉。獻歲發春。貞則復元。卽天之道。而惟其自强不息。故其理循環。未嘗間斷。王者體天行道之要。亦不越乎自强不息。昨日所下傳敎。有何待日暖。取稟經筵之命。典學之聖念。臣不勝欽仰。第伏念講讀之工。不可一有間斷。昔成湯。日新又新。高宗。終始典于學。今於開講之後。毋或有作撤之患。則是亦體天行道之中一事也。歲初綸音。十行懇惻。恤民之聖意。溢於辭表。八路生靈。孰不感祝。而第伏念爲治之道。不在於文具。惟在於以實心行實政。雖處於九重廈氈之上。而察眉之心。有若常目於蔀屋之下。則惠澤可以下究。生民可以奠安。伏願殿下。深留意焉。上曰。當留意矣。出擧條仍命退。諸臣以次退出。
정조 4년
行都承旨兪彦鎬坐。左承旨李亨逵坐直。右承旨金文淳坐。左副承旨朴祐源坐。右副承旨李在學坐直。同副承旨金尙集坐。注書二員未差。假注書閔孝克仕李錫夏仕直。事變假注書李彦祜仕。
정조 4년
金文淳啓曰。明日動駕時兩司侍臣。無進參之員。除在外外。掌令尹弼秉。持平韓晩裕許霮。竝待開門牌招。何如。傳曰。允。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而雪滿試場。不得爲之之意。敢啓。傳曰。知道。
정조 4년
吏曹。口傳政事。同知兼實錄事李命植。
정조 4년
金文淳。以禮曹言啓曰。每年親耕。歲首以稟事。曾已定式矣。來二月初二日。先農祭親行及親耕等節。何以爲之乎。敢稟。傳曰。若無只行親祭之例。則攝儀可也。
정조 4년
傳于李亨逵曰。右副承旨。入侍。
정조 4년
李在學。以兵曹言啓曰。卽接西所衛將牒報。則本所字內永肅門外中松二株。小松二株。今日因風折落云。依前例令該所斫去之意。敢啓。傳曰。知道。
정조 4년
又以訓鍊都監言啓曰。明日隨駕軍兵。皆依初一日例。只內外營入直軍兵隨駕事。命下矣。金虎門入直軍九十名。弘化門入直軍九十名。以出番將官率領爲挾輦。南營入直馬兵四十五名。廣智營入直步軍四十五名。北營入直標下軍四十名。亦以出番將官率領。竝待標信赴陣。而還宮後。還入直之意。敢啓。傳曰。知道。
정조 4년
金尙集。以禁衛營言啓曰。明日擧動時隨駕軍兵。依初一日例擧行事。命下矣。銅龍門入直軍一百十二名。西營入直軍四十名。新營入直軍四十二名。南別營入直軍二十五名內。各留五名。該將官率領仍直。其餘赴陣軍兵。以出番將官率領。而新營入直騎士二十五人。則該番將。全數率領隨駕事。竝待標信擧行。還宮後。還入直之意。敢啓。傳曰。知道。
정조 4년
又以御營廳言啓曰。明日擧動時隨駕軍兵哨數。皆依初一日例。只內外入直軍兵。禁將都領事。命下矣。東營入直步軍五十三名。集春營入直步軍五十名。新營入直步軍一百五名內。各留五名。該將官率領仍直。赴陣軍兵。以出番將官率領。而東營入直騎士二十五人。則該番將。全數率領隨駕事。竝待標信擧行。而還宮後。還入直之意。敢啓。傳曰。知道。
정조 4년
金文淳。以實錄廳郞廳。以摠裁官意啓曰。本廳堂上李性源所修實錄。今已告訖。所帶都廳堂上之任。依例減下。行副司直李命植。旣已敍用。本廳堂上。還爲差下。使之察任。何如。傳曰。允。
정조 4년
傳于李在學曰。兵曹守宮堂上仍。
정조 4년
朴祐源。以守禦廳言啓曰。自己亥正月至十二月。本廳諸將官射講居首人別單。依例書入之意。敢啓。傳曰。各營門草記。已有提飭者。卿亦依此知悉。以爲勸獎之地。
정조 4년
左議政洪樂純箚曰。伏以雪虐風饕。嚴沍邁臘。此時動駕。玉體或恐受傷。相率求對。臣罪甘犯瀆擾。伏幸聖上。特展一日之期。天時寒暄。有不可測。臣默默而退。只冀其風止雪消。日脚和溫。向晩天氣一向凝嚴。積雪成氷。獰風動地。試出戶外。體戰眼眩。不堪久立。日將暮矣。今夜明朝。又可知矣。聖孝展省。雖急一日。而觸冒氷雪。輕犯寒威。忽愼重之戒。貽兩宮之慮者。恐非所以奉承宗廟之意也。軍兵百官之勞苦。有未暇論。臣職忝保護。憂慮焦心。敢入文字。復瀆宸聽。伏乞聖明。亟寢成命。稍俟數日暄和。更卜展拜之期。則保聖躬伸聖孝。可以俱全矣。臣不勝大願至祝焉。答曰。省箚具悉卿懇。今日展謁之退定。不但爲百官軍兵之勞苦。且於廟中周旋。衣履沾汚。恐欠敬謹之容。不得不有是命。而今則天氣昭朗。不至甚寒。況帥屬整拂簾帷以俟之者乎。宿餘矣。一日遲過。尙極悚汗。豈可又令退期乎。此批答。遣史官。傳諭于左議政。
정조 4년
校理姜忱李度默。副校理李儒慶。修撰李敬一。副修撰柳孟養趙鼎鎭等箚曰。伏以歲首謁廟。禮莫重焉。固宜簡日之良。載戒淸鑾。而顧今雨雪終宵。道路成氷。風寒凜冽。無異大冬。決不可以此時動駕行禮。非但廟庭周旋。必多苟且之節。抑恐玉體勞動。或有傷損之慮。伏乞亟寢成命。更卜他日焉。答曰。省箚具悉。所重雖在。百官軍兵之弊。亦係不輕。動駕纔命退定於明日矣。
정조 4년
庚子正月初六日二更一點。上御誠正閣。右副承旨入侍時。右副承旨李在學。假注書李錫夏。記注官權應奎。記事官金載瓚。以次進伏訖。上曰。注書出去。騎郞招致閤外。今日掃雪時。坊內軍使役與否問之。而明日出宮後。率坊內軍。往詣永肅門外。嚴禁雜人。使之掃雪於奎章閣前。而軍名則必使無廣募之弊。當用幾名與否。問于司卷領籖。以爲擧行事。分付。可也。賤臣承命出問。仍爲分付後。還奏曰。今日掃雪則不用坊內軍云矣。上曰。明日宗廟奉審時。各殿印寶數。翰注詳錄以來。可也。命書傳敎曰。明日動駕時軍兵。平明。聚會闕門。亦勿差早開門。又命書傳敎曰。明日詣廟門後。軍兵解甲。取稟。卽爲擧行。殿宮行禮時勿着事。預令知委隨駕營門。仍命退。諸臣以次退出。
정조 4년
行都承旨兪彦鎬坐。左承旨李亨逵坐。右承旨金文淳坐直。左副承旨朴祐源坐。右副承旨李在學坐。同副承旨金尙集坐直。注書二員未差。假注書閔孝克仕李錫夏仕直。事變假注書李彦祜仕。
정조 4년
大駕詣宗廟入齋室後。玉堂政院藥房。口傳問安。答曰。知道。
정조 4년
詣永禧殿入齋室後。政院玉堂藥房。口傳問安。答曰。知道。
정조 4년
詣景慕宮入齋室後。政院玉堂藥房。口傳問安。答曰。知道。
정조 4년
金文淳啓曰。十一日朝參輪對。取稟。傳曰。停。
정조 4년
朴祐源啓曰。全羅兵營褒貶啓本。今纔來到。而去月二十五日所封發者。始於今日入來。事之稽緩。莫此爲甚。兵使金海柱。難免不能檢飭之失。推考警責。何如。傳曰。道臣貶啓則同日封發。去月入啓。而兵營則如是慢忽。大關紀綱。罷職。前此。以此屢勤提問。而該曹之尙不論啓。亦極不審。當該堂上。從重推考。
정조 4년
吏曹。口傳政事。以兪彦鎬爲宗廟提調。以鄭光漢爲咸鏡監司。
정조 4년
以來十一日文臣殿講。取稟。傳于金文淳曰。爲之。
정조 4년
以持平許霮牌不進罷職傳旨。傳于金文淳曰。只推。
정조 4년
金文淳啓曰。持平許霮。旣有只推之命。一體待開門牌招。何如。傳曰。允。
정조 4년
以朝參時刻單子。傳于金文淳曰。以辰初爲之。
정조 4년
傳于朴祐源曰。朝參時雲寶劍。以今日雲寶劍仍。
정조 4년
金文淳啓曰。明日朝參。兩司當爲進參。除在外疏批未下傳旨未下外。大司憲李普行。待開門牌招。何如。傳曰。允。
정조 4년
吏曹。口傳政事。以李命勳爲掌樂正。
정조 4년
朴祐源。以禁衛營言啓曰。依下敎。屛門牌將本營三番騎士金千鎰。各別決棍十五度。汰去之意。敢啓。傳曰。知道。
정조 4년
金文淳。以成均館官員。以同知館事行大司成意啓曰。今正月初七日。儒生上旬輪次。當爲設行。而大提學徐命膺。方在臺啓中。限內不得爲之之意。敢啓。傳曰。知道。
정조 4년
庚子正月初七日辰時。上詣宗廟。次詣永禧殿。次詣景慕宮。擧動入侍時。行都承旨兪彦鎬。左承旨李亨逵。右承旨金文淳。左副承旨朴祐源。右副承旨李在學。同副承旨金尙集。假注書閔孝克李錫夏。記注官權應奎。記事官金載瓚。以次侍立訖。上具翼善冠袞龍袍。乘輿。出仁和門。至仁政門外。降輿乘輦。至宗廟大門外。降輦乘輿。由東門入齋室。具冕服。執圭。由正門入詣版位。西向四拜。由東階陞。詣廟內奉審。命禮戶判。入侍。奉審第七室印寶。宣祖大王玉寶一金寶一。懿仁王后金寶一玉寶二。玉寶一。龜紐折章聖王妃時玉寶一。以上櫃袱皆無頉仁穆王后金寶一。龜紐剝落。丁丑四月二十一日。自政院傳昭聖王妃時玉寶一。大王大妃時玉寶二。以上櫃袱。皆無頉王妃時金寶一。櫃底皮。一片脫落。命春奉審時修改奉審訖。上曰。宗廟提調許遞。口傳差出。出榻敎仍降自東階。出東門外。釋圭詣永寧殿東門外。執圭由正門入。詣版位。西向四拜。詣殿內奉審訖。仍奉審第五室諡冊印寶。定宗大王諡玉冊靑玉十帖金寶一。定安王后諡玉冊靑玉入帖金寶一。以上。皆肅廟七年辛酉追上櫃袱。皆無頉奉審訖。出東門外。釋圭入齋室。改具翼善冠袞龍袍。乘輿。出至大門外。降輿乘輦。至永禧殿大門外。降輦乘輿。由東門入齋室。具冕服。執圭。由正門入。詣版位四拜。由東階陞。詣殿內奉審訖。降自東階。出東門外。釋圭入齋室。改具翼善冠袞龍袍。乘輿。出至大門外。降輿乘輦。命漢城府中部南部官員發牌下敎曰。昨日以掃雪事恐貽民弊。有所下敎。而今日所過。路無點雪。可想爲弊不少。當重繩。而今番則十分參酌。姑爲安徐。此後則惕念擧行。而若因此憑藉。後日動駕時。專不治道。則亦乖事體。各別量宜。以爲日後擧行之地。可也。至景慕宮大門外。上曰。軍校之毆打擊錚人。事極駭然。從重決棍事。分付。可也。仍降輦乘輿。由東門入齋室。具冕服執圭。詣版位。北向再拜。陞自東階。詣廟內奉審訖。降自東階。釋圭入齋室。改具翼善冠袞龍袍。乘輿。出至大門外。降輿乘輦。遂還宮。至仁政門。降輦乘輿。仍還入仁和門。諸臣以次退出。
정조 4년
行都承旨兪彦鎬坐。左承旨李亨逵坐。右承旨金文淳坐。左副承旨朴祐源坐直。右副承旨李在學奉命。同副承旨金尙集坐直。注書二員未差。假注書李錫夏仕趙興鎭仕直。事變假注書李彦祜仕。
정조 4년
金文淳啓曰。明日常參經筵。取稟。傳曰。只晝講。
정조 4년
傳于兪彦鎬曰。掌令尹弼秉。持平韓晩裕竝牌招。
정조 4년
傳于朴祐源曰。侍衛軍兵毛具。
정조 4년
假注書閔孝克汰去代。以趙興鎭爲假注書。
정조 4년
朴祐源。以兵批言啓曰。領中樞府事今方有闕。行判中樞府事徐命善。依例從座目陞付。其代行知中樞府事李益炡。判中樞下批之意。敢啓。傳曰。知道。
정조 4년
有政。吏批。判書李重祜牌不進。參判李義翊。參議金夏材。左承旨李亨逵進。領議政金尙喆。左議政李溵。承文都提調二金尙喆李溵竝單付。以李度默爲掌令。趙鼎鎭朴天行爲持平。金亮村爲宗廟令。朴光晦爲漢城主簿。
정조 4년
再政。以李儒慶爲校理。金翊休金履禧爲修撰。朴天衡爲副修撰。
정조 4년
兵批。判書具允鈺進。參判趙時俊侍衛進。參議徐有防入直進。參知鄭元始侍衛。左副承旨朴祐源。領中樞徐命善。判中樞李益炡竝單付。以趙圭鎭爲全羅兵使。愼爾復爲副摠管。副護軍趙尙鎭宋濟魯徐覺修。
정조 4년
朴祐源啓曰。卽者扈衛廳軍官來言。大將洪樂純。方在削黜中。摠察無人。印信來納本院。何以爲之。敢稟。備忘記。領議政爲扈衛大將。
정조 4년
行都承旨兪彦鎬書啓。臣敬奉聖敎。馳往傳諭于東部建德坊議政府領議政金尙喆所住處。則以爲臣病在牀褥。昨日陪班。今日朝會。輒不免廢闕常禮。伏枕悚惶。惟大何是竢。卽者重拜之命。忽下於朝儀方設鼎席俱空之時。而特遣喉院之長。至伏承臨軒待卿入參朝班之敎。此時臣子分義。固當他不暇顧。顚倒承命。而不敢承當之區區情實。姑未敢言。數日以來。寒疾猝劇。實無轉動之路。稍竣少間。卽當收拾神精。冒入文字。仰請處分云矣。臣旣承偕來之命。姑爲仍留之意。敢啓。傳曰。知道。
정조 4년
同副承旨金尙集書啓。臣祗奉聖敎。馳往傳諭于中部長通坊契議政府左議政李溵所住處。則以爲臣於千萬匪意。忽伏承議政新命。繼以近密之臣。傳宣聖諭。至以方値朝參。待卿入來爲敎。臣驚駴惶惑。感淚沾襟。不知所以自措。噫。眷顧之隆摯。虛佇之聖意。若是曠異。苟使臣。如有一半分轉動之勢。則揆以義分。曷敢不竭蹶趨承。而區區去就。姑置勿論。目下賤疾。作一籧篨。腰脚以下。全不能運用。委頓牀席。喘喘欲盡。恩命之下。末由祗承。伏地戰恐。惟大何是竣。至於已試蔑效。決難復冒之狀。有未暇附陳。謹當收召精魂。更入文字。仰請處分云矣。敢啓。傳曰。知道。
정조 4년
以大司諫林得浩牌不進罷職傳旨。傳于金尙集曰。牌不進者。何意乎。禁推傳旨。捧入。
정조 4년
金尙集。以兵曹言啓曰。依下敎。協陽門待令近仗軍士福同二命等。各決棍十五度。結束色行首書吏及執吏書吏等。待明朝決棍之意。敢啓。傳曰。知道。
정조 4년
朴祐源。以兵曹言啓曰。依傳敎。武藝行首別監黃壽海。決棍五度之意。敢啓。傳曰。知道。
정조 4년
李在學。以義禁府言啓曰。李普行。絶島安置事。命下矣。李普行。全羅道靈巖郡楸子島安置。而以傳敎內辭意。具罪目。依例發遣府書吏。押送配所。何如。傳曰。允。
정조 4년
副提學李義弼疏曰。伏以臣幼而失學。壯而無聞。無所肖似。徒藉先蔭。前後歷敡。罔非踰分。而有除輒膺。視若倘來者。誠以遭遇聖明。受恩罔極。只欲圖報。不避夷險耳。若其才不猶人學未通方之狀。伏想淵鑑。必以俯燭。臣何敢誣也。以是居常愧懼。若隕淵谷。不意玆者。又叨玉署長新命。臣誠惶隕震越。莫省攸措。夫長於鑾坡。親於講帷。卽淸朝之極選。簪紳之上榮。苟非資望俱著才學均茂者。則固不可得而濫據。而臣是何人。敢叨此任。揚揚爲冒進之計哉。況今新化淸明。百度惟貞。進退爵賞。咸得其宜。雖微官庶僚。皆所愼揀。則以如臣庸愚。苟然充數於論思之長者。不惟人器之萬萬不稱。其爲化理之累。當如何哉。反復揣量。承膺無路。仄廳屢日。公議不發。憂惶悶蹙。不知所出。玆敢略控衷懇。仰瀆崇嚴。伏乞天地父母。俯垂諒察。亟遞臣職。以安私分。千萬幸甚。臣雖不以官職自居。而至於義重懲討。事在目下。有不容終默。竝此附陳。惟聖明澄省焉。噫嘻痛矣。鄭妻之兇賊窩窟。龜柱之劇逆根柢。而終使偃息於覆載之間耶。其不可一刻容貸之罪。擧國婦嬬之所沫血而欲臠食者。則臣不必復事臚列。而但三司之啓。紙已毛矣。諸臣之言。口已渴矣。而鑽燧又易。誅戮尙稽。古今天下。寧有是理。伏願殿下。廓揮乾斷。亟賜兪音。其他諸賊。亦皆次第施法。使王章得伸。輿憤得洩焉。顧今歲籥已改。陽和漸屆。邇英法講。不日當開。而惟是宿德還山。造朝無期。同朝之缺望。久而冞切。而況聖學之輔導政急。朝野之矜式靡所。益加敦召。期回遐心。使黃髮醇儒。出入經筵。朝夕納誨。坐鎭朝著。淬礪頹俗。是臣區區之望也。徐命膺附麗能賊之狀。擧世之所共知。而爲勢所壓。人不敢言。公議久鬱。有識竊歎。何幸憲疏峻發。得蒙嘉納。至承商量處之之敎。惟俟處分之亟下。而第伏見首揆疏本。則其遣辭下語。多欠雍和。而至以臣一去。而朝象可靖爲言。臣於此。竊爲大臣。不取也。夫殿下之倚毗。果何如也。大臣之處地。亦果何如也。雖未能鎭安世道。嘉靖邦家。如古大臣之爲。而今乃急於救兄。不顧事體。言涉恐動。駭人眼目。臣未知其在朝而不靖者。何事。抑恐大臣此言。正所以自歸不靖也。臣竊隱憂焉。省疏具悉。已處分矣。
정조 4년
掌令尹弼秉疏曰。伏以臣稟賦虛脆。疾病纏綿。而胸腹之痛。已是數十年貞疾。每當冬寒。發作無常。閉戶深居。有同蟄蟲矣。日昨駿奔之列。數次詣臺之際。重觸風寒。宿祟復闖。氣攻昏窒。人鬼莫分。再昨賓對。新歲初行。而違傲天牌。不得進參。動駕在卽。孝思光展。而臣又以病荐違侍臣之牌。臣雖迷頑。豈不知分義之都虧誠禮之俱缺。而病實難强。末由蠢動。力疾構疏。敢此哀籲。伏乞聖慈。俯垂諒察。亟削臣職。俾尋生路。仍治臣前後逋慢之罪。以肅朝綱焉。臣不敢贅說於疾痛之呼。而忠忿所激。不容泯默。敢此附陳焉。噫嘻痛矣。徐命膺之罪。臣等前日之啓。略已陳之矣。近日章疏之間。次第致討矣。惟其罪惡。實不可容貸。而幾年于玆。人心之拂鬱。公憤之輪囷。今始發焉。則殿下以商量處之。諭之於都憲之批。而處分尙無下者。論啓旣發。而不允二字。殆若謄傳古紙之例批。殿下以命膺之罪。謂有一分可恕之道乎。罪惡如命膺。而尙今偃息。此實群下不能請討之罪也。雖殿下。亦豈不俯燭其情節。而特以其弟之樹立。至今容貸者。於命膺。可謂恩之至而渥之厚矣。今此公議竟發於積鬱之中。則殿下終不可一向靳持。使祖宗之法。廢而不行。神人之憤。鬱而不洩。伏乞亟加明斷。快降兪音焉。省疏具悉。所請。當下敎矣。
정조 4년
持平韓晩裕疏曰。伏以臣以性則極其惷愚。以質則極其鈍滯。在淸朝百執事之列。一無可堪。而至於三司華顯之職。尤萬萬不近似。臣固自知者明。而亦已爲同朝之所知矣。始蓋嘗逡巡控辭。終未免淟涊就列。爲懼義分。自速尤悔。院銜暫肅。旋卽遭斥於僚臺。館職乍叨。又復被罰於銓席。語默俱妨。跋疐相續。觸事生疣。撫躬多靦。於是乎非分之職。謂可以不蘄免而自免矣。不意誤恩復降。遽承柏府新命。臣誠惝怳踧踖。罔知所以自措也。噫。臣伊日含默之失。實出於初筵生疎未及周旋之致。公議之來。惟當受以爲罪。而第臣於討賊之嚴。未嘗後於人。以疏討之。以啓討之。又以堂箚而討之者屬耳。豈其嚴於前而緩於後乎。此不待臣之一二自明。然以臣前後所遭。其不可復抗顔於邇列則決矣。屢違嚴召。未蒙例勘。曠日虛縻。冞切悚蹙。卽又得見持平許霮疏本。則乃以臣父宗簿寺事。至請削奪。臣之私義。有不可竝據於一府。此又臣當遞之一端也。玆敢略陳微懇。仰瀆崇聽。伏乞聖慈。特命鐫削臣職名。以安私分。千萬幸甚。臣不以見職自居。則言之不出。固也。而義重懲討。事在目下。有不容終默者。敢此附陳焉夫在物。有梟獍之誅。古聖之遺制也。爲國效鷹鸇之逐。人臣之常義也。噫。今在廷諸臣之討鄭妻龜賊之罪者。今幾年矣。臣嘗以兩賊必誅之義。陳之於殿下之前。而伏承留念之批者。亦已三年于玆矣。三司之啓。徒生紙上之毛。一國之憤。未洩腔中之血。王章之玩而不擧。未有若今日者。而亦何以保日後之無可憂者乎。矧今歲籥已改。正是刑政一新之會。伏願殿下。廓揮乾斷。永絶逆萌焉。至若徐命膺附麗能賊之罪。乃是一世之所共知。而公議之鬱而不發者。豈有他哉。或因其弟之樹立而有所恕。或畏其家之權勢而莫敢言耳。及乎憲長之論一出。而聲罪之啓繼發。兩司諸臣次第臚列。則斯其爲公共之論。亦可見矣。嘻。命膺之與能賊。所謂一而二者也。臭味本自不同。腸肚實與相接。以其情則死友也。以其居則切隣也。以其糾結之跡則其子之師也。能賊旣已伏法。而命膺至今晏然者。寧有是理哉。且以不參致祭一事言之。在國爲不忠。在家爲不孝。在兄弟爲不友。是可忍也。孰不可忍也。亦願亟降兪音。以快輿憤焉。至於其子之罪。已悉於命膺啓中。而以命膺爲父。以能賊爲師。裝送行資於發配之日。現捉文書於訊囚之時。論其負犯。豈可使一日偃處於輦轂之下哉。臣謂徐瀅修。特施島配之典。斷不可已也。省疏具悉。當下敎矣。
정조 4년
副校理沈煥之疏曰。伏以臣於歲前召對入侍之時。以李聖模事。有所憂慨。略陳鋤治之義矣。及伏見大司憲李普行箚子。其所論列徐命膺親附能賊之罪者。蓋出於公議積鬱之餘。而辭峻義正。亦足令曾叨言責之臣。悚然而愧汗矣。而況斥臣。以只稱銓官。不擧其名。只論聖模。不論命膺。至謂論思之地。輕重失當。臣於是瞿然自失。若無所容。噫。職忝論思。未嘗有絲毫裨補於聖世之治謨。而一言論事。乃致輕重之失倫。則臣於憲臣所斥。固當愧服之不暇。而第其溺職之罪。雖欲自恕。焉可得乎。玆於問候之班。陪祭之列。俱不敢進參。而仰陳短章。竊附自劾之義。兼暴難冒之情。伏乞聖明。先削臣職名。仍治臣溺職之罪。以肅朝綱。以重臺言。千萬幸甚。批答出榻敎
정조 4년
行都承旨兪彦鎬坐。左承旨李亨逵坐直。右承旨金文淳坐直。左副承旨朴祐源坐。右副承旨李在學奉命。同副承旨金尙集坐。注書二員未差。假注書李錫夏仕趙興鎭仕直。事變假注書李彦祜仕。
정조 4년
上在昌德宮。停常參。只晝講。
정조 4년
金文淳啓曰。明日常參經筵。取稟。傳曰。只常參。
정조 4년
朴祐源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 4년
以文臣殿講處所。取稟。傳于金文淳曰。以宣政殿爲之。
정조 4년
兪彦鎬啓曰。明日常參承旨當爲備員。而右副承旨李在學。方在領府事徐命善偕來所。在前如此之時。有姑令入參之例。今番則何以爲之。敢稟。傳曰。姑令入參。
정조 4년
以持平朴天行牌不進罷職傳旨。傳于朴祐源曰。只推。更爲牌招。
정조 4년
兪彦鎬啓曰。吏曹判書李重祜。參議金夏材牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招開政。何如。傳曰。參議只推。與判書更卽牌招。
정조 4년
金文淳啓曰。明日常參。兩司當爲進參。除在外外。未肅拜呈告人員。竝待開門牌招。何如。傳曰。允。
정조 4년
又啓曰。明日常參。六曹長官。當爲進參。而吏曹判書李重祜病不進。待開門牌招。何如。傳曰。允。
정조 4년
有政。吏批。判書李重祜牌不進。參判未差。參議金夏材。右承旨金文淳進。啓曰。判書李重祜牌不進。參判未差。小臣獨政未安。何以爲之。敢稟。傳曰。只出緊任。以李命植爲大司諫。嚴思晩李東郁爲副校理。李命勳爲副修撰。李正薰爲兵曹佐郞。李義敎爲平市令。金尙喆爲內局都提調。徐命善爲司僕提調。徐有成爲修撰。
정조 4년
兵批。判書具允鈺病。參判趙時俊入直進。參議徐有防病。參知鄭元始病。左承旨李亨逵進。副司直沈煥之。副司果嚴思晩李敬一金履禧單付。
정조 4년
行都承旨兪彦鎬書啓。臣敬奉聖批。傳諭于東部建德坊契議政府領議政金尙喆所住處。則以爲臣冒控情實。冀蒙矜兪。伏奉聖批。辭旨勤懇。虛佇之意。責勉之諭。實非衰朽臣。所敢承當。而處分不下。敦迫至此。臣子分義。有不敢一味逋慢。將不得不一登文陛。爲瀝血祈懇之計。而臣昨今以來。驚惶懍愓。方寸如擣。膈氣升降之症。頓然添加。眩瞀若在煙霧。精神苦未開豁。稍得夜來調息。待天明。謹當趨謝。而王人之經夜陋止。萬萬悚悶。乞命先卽收還。少安私心云矣。臣旣承偕來之命。姑爲仍留。待明朝隨入之意。敢啓。傳曰。知道。卿則先爲入來。以便大臣之心。
정조 4년
金文淳。以兵曹言啓曰。五衛將金衡柱素患痰癖之症。當寒添劇。時月之內。差復無期。呈狀乞遞。宿衛輪番之任。不可久曠。今姑改差。何如。傳曰。允。
정조 4년
朴祐源。以兵曹言啓曰。依下敎。結束色行首書吏柳處新。執吏書吏黃碩耇等。各決棍十度之意。敢啓。傳曰。知道。
정조 4년
又以濬川司言啓曰。本司都廳御營廳千摠李仁彬。移拜宣傳官。勢難仍察。其代以御營廳千摠尹得逵差下。使之察任。何如。傳曰。允。
정조 4년
又以義禁府言啓曰。頃因惠廳堂上鄭民始所啓。以大同結錢愆期不納事。尙州牧使兪彦鉉。待畢捧糴後。令道臣。移文該府。以爲拿來之地事。命下矣。卽接慶尙監司洪樂彬牒報。則尙州牧使兪彦鉉去十二月二十九日畢捧糴云。而兪彦鉉。時在任所。依例發遣府書吏拿來。何如。傳曰。允。
정조 4년
領議政金尙喆箚曰。伏以。三陽開泰。玉體彌康。社壇享祀。廟宮展拜。次第親行。臣民攢賀。小大同情。臣罪在闕禮。方此悚蹙俟譴。政府重拜之命。忽下於臨門朝會之時。諭之以入參。命之以偕來。未克趨承。跡涉違慢。雖施寬大之恩。曷勝兢惶之忱。仍念臣以謝事隔歲之人。卽朝廷已退之身。隨分處散。更何有當世之念。而今玆誤恩。豈臣夢想之所敢到哉。噫。如臣無狀。世受國恩。逮遇聖明。偏荷特達之知。四載中書。何往非罪。隨處曲庇。幸而獲免大戾。秋毫皆聖賜也。至於前秋許副時。就閑便心之諭。其所愍念而全安之者。藹然若慈父之護稚子。而猶以簪履之舊。眷顧不置。曾未幾何。居職如故。欲使之終始左右。臣是何人。乃敢當此。噫。士爲知己者死。於敵猶然。況於君父之前乎。又況臣白首垂死之時乎。苟此生之未了。惟當一心向前。盡分而已。其若遲徊退托。爲一身較計之私。則是負國家也。忘殿下也。天之所厭。神必殛之。而第念人臣事君之道。徒恃寵靈。不量己分。進無以對揚休命。退未能收拾殘軀。孤恩蔑義。終爲忘君負國之人。則其人固不足誅。其奈累聖簡而僨國事。徒取笑於四方聽聞。何哉。噫。殿下所以責臣。此時此任。豈但使備其員充其位而已。謂臣任使之久。經閱之多。或意其有何一半分資益於國家也。顧今聖心徒勞而國事有玩愒之歎。人志靡定而朝象無湊泊之望。臺啓之盈握而收殺無期。世故之層生而彌綸極艱。俯仰時事。憂端澒洞。雖使誠信素孚。脊梁差强者當之。必如病家醫者之望門却走。況如臣者。特一已試罔功本末畢露者。去留何惜。有無何關。今又年益加而病益痼。神精都耗。十忘七八。聰聽漸失。酬接甚難。勢同下山。死亡無日。訏謨夾輔。已矣無論。筋力自效。亦無其路。今以所未能於前。乃欲責之於後者。此何異於策驥步於已疲之駑力。而亦豈我聖上爲國懋實之政也。參倚反復。斯義較然。玆敢冒入文字。仰瀆崇嚴。伏乞聖明。俯垂鑑諒。收還新命。以幸國事。少安賤分。公私不勝大願。取進止。答曰。省箚具悉卿懇。卿以今之時。爲何許時乎。予誠左右顧而不知所以爲計也。卿之一日不出。朝廷有一日之憂。二日不出。朝廷有二日之憂。想已默會。不在多言。至若卿箚中云云。無非萬萬過當底說。不料卿之循常例讓。乃至於此也。卿儻念予日夕期望之心。出於至誠血忱。則豈忍徒事邁邁。卿之造朝。方此側席。來日常參。亦已有命。卿其卽起出肅。弘濟艱虞。仍傳曰。此批答。偕來承旨傳諭。期於偕來。
정조 4년
司直趙重晦疏曰。伏以歲籥載新。三陽回泰。聖德冞隆。邦運無彊。臣民忭祝。曷有其極。仍念臣於昨秋。猥叨冡宰。聖眷隆渥。而病旣難强。再伸血懇。曲蒙體諒。特賜鞶褫。私分粗安。感惶靡措。噫。臣本根植孤弱。輪翮無當。素乏才能可需當世。惟其自知甚明。念絶進取。所以平居杜門。隨分仕宦。而猥荷先大王特達之知。華袞之獎。屢勤於臨筵。拂拭之恩。輒加於匪分。淸顯之職。揚歷殆遍。靜言遭際。寧有朋援。實由天鑑。特振寒踪。臣感泣銘鏤。隕結是期。奄纏攀髥之慟。莫效褥蟻之誠。而我殿下大明繼臨。不遺簪履。旣授以方岳之任。又侈以天官之命。四年之間。除旨聯翩。嗚呼。臣之頂踵毛髮。罔非兩朝之陶匀。恩山渥海。與天無極。而臣內外居職。涓埃莫報。每一念至。撫躬自悼。第伏念七十致事。卽是禮經之大防。而臣之今年。恰滿七耋矣。人臣之當此年歲者。必陳告老之懇。誠以禮制不可以不遵。而廉恥不可不養也。況臣疾病沈痼。不堪供職之狀。已悉於昨年辭疏中。今不敢更事煩瀆。而脚痿之病。已成癃廢。陳力就列。更無其望。加以精神耗落。遺前失後。凡於世間百事。茫無知解。任政服官。尤何可論。是則與膂力不愆而只爲據禮陳乞者。萬萬不侔矣。且念臣釋褐登朝。年紀最久。今已四十有五年矣。歷數今日宰輔以下。前於臣者甚鮮。蓋禮經。自四十筮仕。至七十致仕。其間任職。不過爲三十年之限。而從古以來。立朝近五十年者絶稀。然則臣之在法應退。不待臣辭之畢矣。方今聖明在上。治敎休明。百僚率職。咸思振勵。臣於此時。豈敢爲便訣之計。而以其才則旣如彼庸下。以其病則又如是癃痼。今於年至之後。若又蹲冒在朝。遲徊不去。甘犯鍾漏之譏。而徒爲慢官之首。則臣身之無恥。固無可言。而其爲辜恩負國。罪益難逭。亦豈不有累於聖朝勵廉節之治乎。仰惟殿下。德盛覆載。化懋生成。雖鳥獸魚鱉之微。皆欲各遂其性。如臣癃病。誠宜在所憐悶。臣於歲首。擬卽陳情。而太廟展禮。已涓吉辰。不敢以犬馬私懇。遽瀆宸嚴。泯伏屢日。今始悉暴情實。冒萬死仰籲於天地父母之前。伏願聖慈。俯垂矜諒。許臣三字之銜。俾遂至願。得以涵泳聖澤。以卒餘生。千萬幸甚。答曰。省疏具悉。年雖高。力猶不衰。卿其勿辭行公。
정조 4년
判尹權噵疏曰。伏以。臣罪大勘薄。旋蒙恩敍。樞府京兆除旨相踵。惶隕感激。罔知攸措。夫判付行關。何等嚴重。而付諸私人。以致淹滯。罪在稽忽。彌切悚蹙。歲首展拜。臨門朝參。次第將行。百僚咸造。宜卽趨膺。粗伸微忱。而病狀方苦。末由蠢動。義分虧缺。無所逃罪。噫。年至致事。禮經所重。今古爲人臣者。必告年乞退。誠非爲偸閑占便之計。蓋以禮制不可違也。廉恥不可放也。今臣犬馬之齒。已過七十。宜退不退。至今低徊者。只爲明時之不忍便訣。而蒲柳之質。日益杇謝。刀圭之憂。近尤沈痼。神精耗鑠。朝不謀夕。似此癃病之狀。已是通朝之所共知。抑亦天日之所俯燭。則惟臣可休之義。非但爲禮防之嚴而已。古人所謂陳力就列。不能者止。政爲臣準備語也。今若徒恃寵靈。不自知止。戒犯鍾漏。行呼道路。則一身之忘廉招譏。固不足恤。而誠恐貽累於禮退之聖化也。念之及此。尤增愧懍。顧臣際時休明。受恩如天。臣雖庸癡。非木非石。區區微誠。寧不知感。圖報寸忱。寤寐紏結。而殘景已頹。膏肓難醫。此生此世。涓埃孤負。有臣如此。生亦何爲。且臣宿病風丹。觸冒添發。渾面浮腫。毒氣流注。亂受鍼剌。眞元大陷。昏眩委痛。生意都絶。儻蒙天地父母終始生遂之澤。得以乞身調病。小延殘喘。則瞻依耿光。時伸起居。歌詠太平。以卒餘生。亦庶爲塵刹之小酬也。玆將血懇。仰瀆崇嚴。伏乞聖慈。俯賜矜察。亟遞臣職。俾遂至願。則感祝之悃。隕結是期。答曰。省疏具悉。年雖高。力猶不衰。卿其勿辭行公。
정조 4년
副應敎趙時偉疏曰。伏以。臣之猥玷瀛選。今遽七年。全蔑寸補。況此東壁之除。人器不稱。視前尤別。夫豈有一分冒膺之望。而秪緣元朝候班。辛日壇享。闕禮是懼。伸分爲重。冒沒出肅。冞增惶愧。忽於曉班罷歸。觸泠中感。遍體寒粟。中焦痞塞。頑癖乘時橫亘。諸症彌日添劇。宛轉床簀。作一籧篨。他般病形。雖不敢一一煩瀆。而明日廟宮祗謁之禮。元朔殿門朝會之班。進身無路。勘罪是俟。玆不得不略控疾痛之呼。仰瀆于崇嚴之聽。伏乞天地父母。俯賜矜諒。削臣之職。治臣之慢。俾便調理。以昭法紀焉。臣雖病伏昏瞀。自切區區寸誠。敢此附陳焉。噫嘻。鄭妻龜柱之極惡大逆。決不可頃刻容貸。而初不兪允於發啓之日。終又靳持於伏閤之時。此月彼月。一年二年。今至於五年之久矣。以頃刻難貸之罪。施閱歲從寬之典。或假息於畿島。或偃處於湖海。凶圖潛滋於不知不覺之中。輿憤漸忘於愈久愈遠之間。狃安玩愒。悠泛拖過。將不知何樣危機。釀成何地。此實群下不能沫血嚴討碎首苦爭之罪。而亦不能無憾於我殿下當斷不斷之政也。伏願殿下。淵然深思。赫然改圖。亟允三司之請。使王章伸而神怒洩焉。嗚呼。我殿下好學之誠。惜陰之工。迥出千古。卓冠百王。雖在燕閒之際。幽獨之地。心不牽外累。手不釋書卷。此外廷諸臣之所共知也。成湯日新。周王月將。庶幾無愧。則微臣此日。安敢以空疎之見。膚淺之言。仰勉日月之大。妄效螢爝之補。而第念帝王之學。與匹庶不同。臨筵啓冊。發難講義。不但在於箋註中解釋而已。揚扢往古之蹟。反隅當世之政。說難之諮諏之。則前聖王治平之謨。若遇朝暮。古賢臣敷納之言。如接筵席。而方可謂實地上典學矣。假使筵臣奏對之說。或近於老生常談。無足以仰槪上意。而一狐之腋。千慮之得。其爲資益於治道者。豈云少補哉。臣愚死罪。竊瞷殿下卽祚以來。非徒開講頗稀。召對亦罕。雖於講對之時。只是章句間草草註釋。未見治理際孜孜講確。經筵晉對。漸成文具。玉署更直。便作冗官。甚至於儕友之間。相與勉告曰。聖學高明。無容仰贊。妄有敷衍。徒露醜拙。遂成一副當俗套時態。登筵之際。不過數句語塞責。而惟以容默爲事。此固臣下不誠之故。而聖王好問之德。臣不得不仰勉也。竊願繼自今。凡於三晝之訪。假之以顔。導之使言。容其狂瞽。擇其芻蕘。因文究義。斷章論事。應行之講。不時之對。無或作輟。務盡諮詢。則其將緝熙焉光明焉。與成湯日新周王月將。竝休匹美。豈不盛哉。古人云。君德成就在經筵。如臣魯莾蔑劣。猥廁經筵。將何有一半分成就之補耶。乞將臣所叨職名。先行刊汰。以請邇列焉。噫。陽春方屆。天道屬維新之會。聖工之懋新。此其時也。刑政之丕新。亦其時也。伏願留神採納焉。省疏具悉。所陳勉戒。當留意。爾其勿辭察職。
정조 4년
庚子正月初九日。兼春秋張顯慶。宗簿寺啓目。前都摠府副摠管花陽君榷陞資之後。不待下批。省記及寶劍單子。皆以都摠管書入。殊有乖於定式之意。因傳旨緘問。泛稱遲晩。照律施行。何如。啓。傳曰。允。
정조 4년
庚子正月初九日午時。上御誠正閣。晝講入侍時。特進官李命植。同知事李鎭衡。參贊官金尙集。侍讀官李儒慶。檢討官柳孟養。假注書趙興鎭。記注官權應奎。記事官金載瓚凝善君爔。同知中樞府事李潤彬。以次進伏訖。上讀前受音訖。儒慶讀奏。自季氏將伐顓臾。至而謀動干戈。上讀新受音訖。儒慶曰。有國有家。均與安。爲最切務。季氏私家富而魯國貧。則不均。甚矣。私家强而魯國弱。則不安。極矣。不均不安。上下之分倒置。而終至於不奪不厭。夫子以均與安二字。答冉有之問。折季氏之僭。其辭嚴其意深。而大抵人君治國家之要。政無偏則無不均之歎。分無定則有不安之患。此亦爲人上者所加勉處也。且遠人之不服。亶由文德之不修。而非獨遠人爲然。朝廷之上。不懋德政。則在野之賢。亦安得于于而來乎。此等處。伏願反隅而留念焉。上曰。好矣。孟養曰。夫子以陳力就列。不能者止。危而不持。顚而不扶。深責冉有。彼冉有不過季氏之一家人。而不能隨事救正。則聖人。猶以居其位不盡其職爲訓。況爲人臣事君者。目見邦國之危顚。而不知扶持。則其罪如何。夫子此言。非但爲在下者所可戒。人君亦以是而責勉群工。毋使徒居其職則幸矣。伏願留念焉。上曰。諸臣各陳文義。宜矣。鎭衡曰。冉有以聖門高弟。爲季氏家臣。不能止季氏之惡。而反爲之附益。至有聖人鳴鼓以攻之訓。游於聖門者尙然。況未聞聖人之訓者乎。是時魯國衰弱。如冉有季路之賢。不爲公室之用。乃作季氏之臣。如是而魯安得不危乎。上曰。好矣。命植曰。民無定業則無定志。無定志則無定分。分無定而僭亂生焉。人君御下之道。宜以定民業。爲根本矣。儒臣以不均不安。爲第一文義。果是矣。上曰。好矣。尙集曰。上下番及經筵特進官。皆已奏。無可達矣。上曰。堯舜孔孟。皆大聖人也。堯舜之時。至治熙皞。比屋可封。而若孔孟則時際戰國。未見比屋之化。雖以季氏之欲伐顓臾觀之。其不奪不厭之慾可知。而冉有以聖門弟子。反爲季氏助惡。何也。儒慶曰。孔門三千弟子。雖親炙聖訓。未霑比屋之化。而第孔孟不得君師之位。未做堯舜之治。此所以千載無善治者也。上曰。冉有所云爲子孫憂者。此果誰之子孫耶。儒慶曰。似指季氏之子孫矣。上曰。東國通鑑吐盡懸之乎。儒慶曰。今方懸之。而未及修整矣。上曰。斯速訖功。宜矣。以明日常參經筵取稟。命書傳敎曰。經筵停。常參爲之。又命書傳敎曰。聞玉堂所奏。僚員不備云。在外玉堂許遞。與未差之代。政官牌招開政。以在京無故人差出。以副修撰柳孟養掃墳呈辭。命書傳敎曰。方欲頻開講筵。館官且不備。此呈辭勿施。命退。諸臣以次退出。
정조 4년
行都承旨兪彦鎬坐。左承旨李亨逵坐。右承旨金文淳坐。左副承旨朴祐源坐直。右副承旨李在學坐。同副承旨金尙集坐直。注書二員未差。假注書李錫夏仕趙興鎭仕直。事變假注書李彦祜仕。
정조 4년
上在昌德宮。只常參。停經筵。
정조 4년
金文淳啓曰。明日常參經筵。文臣殿講相値。頉稟。傳曰。知道。
정조 4년
金文淳啓曰。大司諫李命植牌不進推考傳旨。今方捧入。而今日常參。諫院無進參之員。更卽牌招。何如。傳曰。允。
정조 4년
傳于兪彦鎬曰。諫院無進參之人。在外臺諫許遞。政官牌招開政。以在京無故人差出。
정조 4년
兪彦鎬啓曰。昨日下敎。不卽傳宣。俄者査問之下。又不自首揆以事體。誠極寒心。當該中官。本院請推之外。無他可施之罰。何以爲之。敢稟。傳曰。査問之下。如是推諉。萬萬駭然。其所賓對。尤極無嚴。掌務中官。爲先發牌立庭。査得當該人以奏。
정조 4년
金文淳啓曰。卽伏見明日專經文臣擧案。則承文參下只是一人。軍銜亦不過三人。事之駭然。莫此爲甚。當該堂上。難免不飭之失。從重推考。衆所共知實病及原在外外。不參人員。竝依定式。禁推傳旨捧入之意。敢啓。傳曰。知道。
정조 4년
金文淳啓曰。今日政新除授臺諫。竝待下批。牌招。何如。傳曰。允。
정조 4년
有政。吏批。判書李重祜牌不進。參判未差。參議金夏材進。同副承旨金尙集進。啓曰。判書李重祜牌招不進。參判未差。小臣獨政未安。何以爲之。敢稟。傳曰。只出緊任。
정조 4년
以沈命德爲司諫。趙鎭衡爲獻納。柳協基李亮載爲正言。權以綱爲修撰。
정조 4년
兵批。兼判書具允鈺進。參判趙時俊入直進。參議徐有防服制。參知鄭元始病。右副承旨李在學進。以鄭尙淳爲知事。以李長燮爲五衛將。
정조 4년
以慶尙監司洪樂彬河東府失火人等狀啓。傳于李亨逵曰。恤典。令本道。優數題給。
정조 4년
以副校理李東郁。副修撰李命勳牌不進罷職傳旨。傳于金文淳曰。只推。
정조 4년
以掌令李度默。持平趙鼎鎭牌不進罷職傳旨。傳于金文淳曰。只推。
정조 4년
傳于朴祐源曰。坐直承旨。竝持公事入侍。
정조 4년
金尙集。以刑曹言啓曰。日前動駕時。洪忠道堤川居民朴處權等。白活於衛外所。當依例捧供以啓。而取考其原情。則本縣兩年田大同。方此竝徵之際。七十餘年前文書。不分明之還穀三千餘石。又徵於新舊還僅僅備納之餘云。雖未知本事之如何。而旣非四件。則肆然呼籲。極涉無嚴。其拱勿施。自臣曹考律勘處。何如。傳曰。雖非四件事。眞有是也。只係民隱。況今年無論最舊還舊還。竝命停退。則亦極怪訝。自卿曹。分付該道臣。親執嚴査。劃卽狀聞。幾人等査後見屈。自有本道酌處之道。放送。可也。
정조 4년
左議政李溵箚曰。伏以。臣於日昨。猥上辭本。恭俟兪音。誠不意半夜陋巷。史官臨辱。十行溫批。辭旨隆摯。勉之以承佐之責。期之以濟艱之功。又若太醫看病之命。尤出特異之恩。螻蟻微喘。至煩聖念。臣是何人。敢當此非常之寵數也哉。瞻天九頓。殆不覺感涕之被面也。噫。臣躬逢盛除。受恩如此。苟其材具有可以裨補。精力足可以擔負。區區願忠之意。豈不欲顚倒趨謝。仰答殊遇。而不幸一疾纏綿。便成癃痼。委身枕褥。跬步莫運。形神幻脫。見者危之。竊揣病情。理必無幸。臣亦自悼其餘生無幾。報效無路。祗有撫躬傷歎而已。徒辱隆眷。孤負重寄。不惟私心之萬萬惶蹙。顧今國事無彌綸之策。朝象有泮渙之慮。首揆雖幸造朝。鼎席尙此未備。下無共貞之人。上貽獨勞之憂。此豈臣引日虛縻雍容進退之時乎。揆以國體。參之事勢。不可不早賜變通。以殿下之明聖。不待臣言之畢。而必有以處之也。言出衷赤。冀幸俯燭。不避煩瀆。疾聲祈籲。伏乞聖慈。特垂鑑諒。亟命許解臣相職。改卜賢德。以幸國事。以延殘命。千萬大願。取進止。答曰。省箚具悉卿懇。重卜于卿。取于卿純殼也。以此承佐。以此宣揚。何有乎功之不濟。事之不遂。予以是勉于卿。卿其念之哉。聞卿調痾尙未差可。殊極慮念。更冀益加善攝。俟少間卽起視事。共濟時艱。此批答。遣史官傳諭。仍令御醫看病。
정조 4년
咸鏡監司鄭光漢疏曰。伏以。臣無可稱之才。有冥升之愧。未效涓埃之報。徒切淵谷之懼。迺者千萬不虞。伏奉除旨。有以臣爲咸鏡道觀察使者。臣聞命驚惶。如無所容。噫。方岳之任。自古難愼。而至於北門鎖鑰。抑又別焉。地是豐沛。而民産有漸竭之歎。境隣靺鞨。而邊事多生釁之憂。苟非才猷之俱茂。威望之素著者。不宜輕卑。以臣踈闇之識。顧何以按察一路。宣王化於荒裔。以臣輕率之性。亦何以彈壓列邑。鎭邊俗於獷悍乎。商量已熟。承當無望。今若徒恃委毗之眷。强其不能。冒膺重任。則臣身顚沛。雖不足恤。其累聖簡而僨國事。非細故也。玆敢仰控由中之懇。悉暴不稱之狀。伏乞聖明。俯垂鑑照。諒臣無可堪之實。察臣不敢當之意。收還臣新授職名。俾重藩寄。以安私分。不勝幸甚。臣無任屛營祈懇之至。謹昧死以聞。答曰。省疏具悉。卿其勿辭欽哉。
정조 4년
庚子正月初十日二更。上御誠正閣。坐直承旨入侍時。同副承旨金尙集。假注書趙興鎭。記注官權應奎。記事官金載瓚。以次進伏訖。上命讀公事。仍命書判付。書訖。命退。諸臣以次退出。
정조 4년
行都承旨兪彦鎬坐。左承旨李亨逵坐。右承旨金文淳坐直。左副承旨朴祐源坐。右副承旨李在學坐。同副承旨金尙集坐直。注書二員未差。假注書李錫夏仕趙興鎭仕。事變假注書李彦祜仕直。
정조 4년
金文淳啓曰。明日常參經筵。停朝市齋戒相値。頉稟。答曰。知道。
정조 4년
李在學啓曰。合辭方張之時。憲府無詣臺之員。事甚未安。除在外外。呈告人員。竝卽牌招。何如。傳曰。允。
정조 4년
以掌令李度默。持平趙鼎鎭牌不進罷職傳旨。傳于李在學曰。只推。
정조 4년
朴祐源。以弘文館言啓曰。副校理李東郁。副修撰李命勳。旣有只推之命。竝卽牌招察任。何如。傳曰。允。
정조 4년
以副校理李東郁牌不進罷職傳旨。傳于李在學曰。只推。
정조 4년
以殿講不通人禁推傳旨。傳于金文淳曰。春寒尙峭。許多不通講員之就理。實屬可悶。宜有軫念之道。昨年因事故荐疊。四等之內。春講外不得設行。可知其因至解弛。此政自反處。乍囚旋放。亦非責實之道。此傳旨勿施。竝令各於本司直宿。使之着意能講能誦後。該房。微稟。
정조 4년
金文淳啓曰。兼春秋柳橚金匡國李東稷。方在禁推中。檢閱金載瓚。兼春秋權應奎禁推傳旨。今方捧入。只有預備一人。左右史無以備員。合有變通之道。何以爲之。敢稟。傳曰。兼春秋兼職。竝改差。
정조 4년
金文淳啓曰。兼春秋兼職。竝改差事。命下矣。禮曹兼春秋柳橚代。令該曹。卽爲口傳差出。何如。傳曰。允。
정조 4년
備忘記。非不欲更致敦召。而卿之兄判府事。方在臺啓中。此時卿必難於進身。以是姑撤勉迫之音。用俟收殺之期矣。俄見具書之出。卿兄之名。不在是中。非偶遺則似是停其啓也。今以後卿毫無引以爲義。久處城外之事。卿或遲徊。不卽造朝。則殊非初諭云然之意也。卿其卽日入城。仍爲肅命也。予方整衣延佇。以此意。傳喩于徐領府事。與之偕入事。使偕來承旨往宣。
정조 4년
吏曹口傳政事。兼春秋單吳壽民。
정조 4년
金文淳。以弘文館言啓曰。新除授修撰徐有成。時在京畿楊州地。經筵入番事緊。請斯速乘馹上來事。下諭。傳曰。依啓。
정조 4년
李在學。以義禁府言啓曰。前佐郞尹行履。副司果李鼎運徐配修。刑曹佐郞李東稷。前佐郞柳河源。權知承文院副正字吳泰賢權坰姜彙鈺李升運等。專經文臣殿講時。不爲應講。竝依定式。禁推事。傳旨啓下矣。李鼎運徐配修李東稷柳河源等。今方待命。卽爲拿囚。而尹行履。時在京畿仁川地。吳泰賢。時在龍仁地。權坰。時在洪忠道石城地。姜彙鈺。時在楊州地。李升運。時在新昌地云。依例發遣府羅將。竝拿來。何如。傳曰。允。
정조 4년
大司諫李命植。司諫沈命德。副應敎趙時偉。持平朴天行。校理李儒慶姜忱。副校理嚴思晩。正言李亮載。副修撰柳孟養李命勳啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。噫。殿下之不忍置法。而姑從次律者。不過曰。恐傷先王之德也。欲體先王之心也。此則大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先王日月之明。終不爲此賊之所熒惑。赫然明斷。丕建大策。以奠我宗社於億萬年磐石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩。金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心切慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭。仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王盛德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國戚之屑越。已無餘地。殿下於賊麟。旣已斷恩行矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分決不可一刻少待。請黑山島圍籬罪人龜柱。亟加嚴鞫。快正王法。答三司曰。不允。
정조 4년
大司諫李命植。司諫沈命德。持平朴天行。正言李亮載啓曰。敬彬之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂爛漫同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常思守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍勵之氣。久掌戎權而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿情益切。請物故罪人志恒之支屬應坐者。絶島散配。答兩司曰。不允。